Bonsmara: Hartebeestloop Stud - POENAS - dit KAN werk!
You are here: POENAS - dit KAN werk! Login
Goeie poena Bonsmara diere is min en moeilik bekombaar!
Dit maak die vermenigvuldiging van goeie poena gene baie stadig en plaas min seleksiedruk op die poena Bonsmaras.
Na ‘n baie lang proses van (gesukkel) opteling, selektiewe paring, prestasietoetsing (saam met die horingbulle) en vele meer is HT 13-0028 geteel. Hy is SP en is DNA getoets vir poena gene. Hy dra helfte poena gene en helfte horinggene en is as PH getipeer. Dit beteken dat as hy met ‘n gewone HH horingkoei gepaar word, helfte van die nageslag poena of los “scurs” sal wees en die ander helfte sal horingdiere wees. HT 13-0028 self het los “scurs” gehad.
Daar is sekere negatiewe eienskappe wat moontlik met poena gene geassosieer is:
Oorwegend min bespiering – HT 13-28 het genoegsame bespiering soos op die foto gesien kan word.
Swak groeisyfers wat met die min bespiering gekorreleer is – HT 13-0028 is deur ‘n Fase D groeitoets en het bo die groepgemiddeld gegroei. Sy GDT indeks is 104.
Neiging na prolaps en swak skede/naelvel kombinasie – HT 13-28 wys goeie naelvel en skede en daar is geen prolaps nie.
Tekort aan manlikheid – HT 13-0028 wys goeie sekondêre manlikheids eienskappe.
Swak melk eienskappe vir oordra na vroulike nageslag – HT 13-0028 se melk teelwaarde is 6 teenoor die rasgemiddeld van 3.8
Dit is my opinie dat daar wel plek is vir goeie poena Bonsmaras mits hulle net so goed presteer as die horing Bonsmaras. Wat dink julle ander Bonsmara telers? Ons hoor graag julle kommentaar en raad via die “comment" seksie hier onder (waar ons almal van mekaar kan leer) of na my epos - Joggie Briedenhann (jbried@joggie.com.na).
Ons beplan om 3 X SP PH en 3 X B PH bulle op die 2016 Hartebeestloop veiling aan te bied.
Julle is welkom om Hartebeestloop te besoek en self te sien hoe die POENA PROJEK vorder. Kyk gerus na die opteelprogram van poena (PP) verse. Hulle is geteel uit Senepol bul (PP) en Simmentaler verse (PP en PH). Hulle gaan nou na 'n donkerrooi Tuli bul (PP) om alle wit uit te teel. Daarna volg die amptelike opteelprogram na suiwer Bonsmara. Hierdie optelingsprogram komplimenteer die bestaande poena Bonsmara program.
Paul Marè, Martiens Aveling en die Hartebeestloop span is gedetermineerd om uitstekende poena Bonsmaras te teel!